
Smjernice Pragme za prijavu novinarskih radova
Ove smjernice pojašnjavaju kome je poziv namijenjen, što se točno prijavljuje, koji su tehnički i formalni uvjeti po pojedinoj kategoriji, prema kojim se kriterijima radovi ocjenjuju te koje etičke obveze prijava podrazumijeva. Smjernice su dio Natječaja, a prijavom rada prijavitelj potvrđuje da je s njima upoznat i da ih prihvaća.
1. Kome je poziv namijenjen
1. Novinarima nacionalnih, regionalnih i lokalnih radijskih, televizijskih te tiskanih i online medija registriranih u Republici Hrvatskoj.
1. Prijavu podnosi autor rada. Kod autorskih timova prijavu podnosi jedan autor uz pisanu suglasnost ostalih koautora; Nagrada se dodjeljuje autorskom timu.
1. Prijaviti se mogu i studentski te sveučilišni mediji i uređivani podcasti unutar registriranoga medija.
1. Rad ne moraju prijaviti autori osobno: prijavu može podnijeti i urednik ili medij, uz suglasnost autora.
2. Što se prijavljuje
1. Jedan rad po autoru po kategoriji. Isti autor može prijaviti radove u više kategorija, ali samo jedan rad u pojedinoj kategoriji.
1. Jezik: hrvatski. Radovi na jezicima nacionalnih manjina prihvatljivi su uz priloženi prijevod ili transkript na hrvatskome jeziku.
1. Ne prijavljuju se: neobjavljeni ili nedovršeni radovi, kolumne i komentari bez izvještajne osnove, oglasni i sponzorirani sadržaji, promotivni materijali ustanova te radovi nagrađeni na prethodnim Pragminim natječajima. Također, iz prijave su isključeni radovi koji promoviraju ili neprimjereno prikazuju određena nepoželjna (štetna, neprimjerena) ponašanja; radovi koji produbljuju ideološko-svjetonazorske društvene sukobe; radovi koji ne štite dostojanstvo djece i mladih te obitelji, kao i radovi koji svojim sadržajem nisu nedvosmisleno uspjeli povezati temu prepoznavanja znakova kod djece i odgovora odraslih te (poželjnih) obrazovnih i socioemocionalnih ishoda kod djece i mladih. Zbog prirode teme ove godine, iz Natječaja će biti isključeni radovi u kojima je dijete (škola, obitelj) u ranjivoj situaciji prepoznatljivo bez jasne i dokumentirane osnove za takvo prikazivanje, kao i radovi koji dijete prikazuju kao „slučaj“ ili primjer, a ne kao osobu.
3. Kako se prijavljuje
1. Ispunite Obrazac za prijavu rada 2026., dostupan na www.udruga-pragma.hr/obrazovanje-i-mediji.
1. Obrazac i priloge pošaljite na pragma@udruga-pragma.hr.
1. Svaki prijavitelj dobiva potvrdu o primitku prijave u roku od pet radnih dana. Ako potvrda ne stigne, molimo da nas kontaktirate telefonom.
Obrazac sadrži: ime i prezime autora (i koautora), medij i uredništvo, kontakt, kategoriju, naslov rada, datum objave/emitiranja, trajanje ili duljinu rada, poveznicu i/ili priloženu datoteku, kratak opis rada, izjavu o autorstvu i izjavu o pribavljenim suglasnostima za sudjelovanje djece.
4. Kategorija A - najbolji radijski prilog
Prihvatljivi formati
Reportaža, tematska emisija ili njezin zaokruženi dio, radijski dokumentarac, intervju, uređivana podcast epizoda registriranoga medija.
Tehnički uvjeti
1. Okvirno/preporučeno trajanje: 3-20 minuta. Duži se radovi prijavljuju uz oznaku točnoga isječka (od–do) koji se prijavljuje na ocjenjivanje.
1. Format: MP3 (najmanje 128 kbps) ili trajna poveznica na mrežnu stranicu medija ili podcast platformu.
1. Obvezno: sažetak rada. Udruga će izraditi transkript rada jer bez njega u glasovanju ne mogu sudjelovati učenici s oštećenjem sluha ni ustanove koje nemaju uvjete za grupno slušanje, pa rad time dobiva manje glasova.
Na što posebno obratite pozornost
Prednost je radija glas, a tema je ove godine upravo to čuje li se dijete. Snimljen dječji glas u ocjenjivačkim skupinama djeluje snažnije od bilo kojeg podatka. Ista ta snaga nosi i rizik: glas je podatak i prepoznatljiv u maloj zajednici. Ako sugovornik govori o obiteljskoj situaciji, nasilju, izostancima ili postupku stručne službe, upotrijebite izmjenu glasa, glumljeno čitanje ili posredno prepričavanje i u prilogu navedite da je identitet zaštićen.



5. Kategorija B - najbolji televizijski prilog
Prihvatljivi formati
Reportaža, tematski prilog u informativnom programu, tematska emisija ili njezin zaokruženi dio, dokumentarni film.
Tehnički uvjeti
1. Okvirno/preporučeno trajanje: 2-30 minuta. Duži se radovi prijavljuju uz oznaku točnoga isječka (od–do).
1. Format: trajna poveznica na službeni kanal medija ili datoteka MP4, razlučivosti najmanje 720p.
1. Preporučeno: titlovi ili priloženi transkript, zbog dostupnosti u ocjenjivačkim skupinama.
Na što posebno obratite pozornost
Slika je najuvjerljiviji medij. Izbjegavajte i vizualnu ikonografiju siromaštva i „problematičnog“ učenika koja etiketira umjesto da objašnjava.
6. Kategorija C - najbolji tiskani i/ili online prilog
Prihvatljivi formati
Reportaža, istraživački tekst, tematski članak, intervju, analiza s provjerenim podacima. Prihvatljivi su tekstovi objavljeni u tisku i na portalima, uključujući tekstove objavljene isključivo online.
Tehnički uvjeti
1. Okvirna/preporučena duljina: 3.000 - 15.000 znakova. Duži se tekstovi prijavljuju u cijelosti.
1. Za tiskani rad: PDF ili kvalitetna snimka objavljene stranice s vidljivim nazivom medija i datumom.
1. Za online rad: poveznica i PDF cijeloga teksta (radi zaštite od kasnijih izmjena ili brisanja).
1. Navedite procijenjeno vrijeme čitanja - ustanovama je potrebno za planiranje glasovanja. 


Na što posebno obratite pozornost
Tekst je jedini od tri formata u kojemu se bez gubitka može objasniti cijeli postupak, npr. koji članak Pravilnika obvezuje školu, u kojem roku, koga škola obavještava i što traži natrag. Ako u tekstu navodite podatke, navedite i izvor i godinu; ocjenjivačke skupine u školama provjeravaju podatke i to izravno utječe na ocjenu.
7. Kriteriji ocjenjivanja
Radove ocjenjuju odgojno-obrazovne ustanove prema načelu „jedna ustanova - jedan glas“ u pojedinoj kategoriji. Pragma ustanovama dostavlja Smjernice za provedbu glasovanja i glasački list s niže navedenim kriterijima. Svaki se kriterij ocjenjuje ocjenom od 1 do 5.
	KRITERIJI:
	ŠTO SE KONKRETNO OCJENJUJE:
	BODOVI:

	1. Znak i odgovor
	Prikazuje li rad i jedno i drugo: kako dijete šalje znak da mu je potrebna podrška i kako (te tko) na taj znak odgovara. Radovi koji prikazuju samo problem, bez odgovora, dobivaju manje bodova.
	0 - 5

	2. Glas djeteta
	Jesu li djeca i mladi prisutni kao sugovornici, čuje li se njihov glas, ili se o njima govori isključivo posredstvom odraslih.
	0 - 5

	3. Kvaliteta izvještavanja
	Struktura i jasnoća priloga, zanimljivost novinarskih pitanja, kadrovi i stil izražavanja, raznovrsnost sugovornika (dijete, roditelj, nastavnik, stručna služba, socijalni rad, liječnik), provjerenost i točnost navedenih podataka.
	0 - 5

	4. Zaštita dostojanstva
	Poštovanje Kodeksa časti hrvatskih novinara, zaštita identiteta i privatnosti djeteta, odsutnost senzacionalizma, etiketiranja i prikazivanja djeteta kao „slučaja“.
	0 - 5

	5. Uporabljivost
	Dobiva li slušatelj, gledatelj ili čitatelj konkretno znanje o tome što učiniti: kome se obratiti, koji je postupak, koji su rokovi, što se može očekivati.
	0 - 5

	6. Novi prilog uz temu
	Dodatni bodovi za prilog izrađen namjenski, usklađen s ovim pozivom (rad obrađen i emitiran nakon objave poziva)
	0 - 5

	UKUPNO
	
	30


Ako u istoj kategoriji dva ili više radova imaju najvišu ocjenu, provodi se drugi krug glasovanja.
8. Etičke obveze prijavitelja
1. Kodeks časti hrvatskih novinara primjenjuje se na svaki prijavljeni rad, osobito odredbe o zaštiti osobnih podataka djece i maloljetnika, o nediskriminaciji, o dostojanstvenom izvještavanju i o izvještavanju u javnom interesu. Kodeks je dostupan na www.hnd.hr.
1. Postupci u tijeku. U prilozima koji se odnose na postupke stručnih službi, socijalnoga rada ili policije dijete ne smije biti prepoznatljivo, ni izravno ni posredno (npr. naziv škole, mjesto, obiteljska okolnost, kombinacija detalja).
1. Sekundarna viktimizacija. Izbjegavajte rekonstrukcije koje dijete vraćaju u iskustvo o kojem govori te opise metoda samopovređivanja i sličnih ponašanja.
1. Objava. Prijavom rada prijavitelj Pragmi daje pravo da rad, u nekomercijalne svrhe, učini dostupnim odgojno-obrazovnim ustanovama radi glasovanja te da ga prikaže na mrežnim stranicama i na svečanoj dodjeli, te u edukacijske i promotivne svrhe.
9. Nagrada
U svakoj se kategoriji dodjeljuje jedna Nagrada. Nagrada se sastoji od plakete, javnog predstavljanja nagrađenog rada na svečanoj dodjeli te objave rada i obrazloženja na komunikacijskim kanalima Pragme. Pragma zadržava pravo ne dodijeliti Nagradu u kategoriji u kojoj nema dovoljno valjanih prijava.
10. Rokovi i tijek
	ROK:
	ŠTO SE DOGAĐA:

	4. rujna 2026.
	Objava javnog poziva i Smjernica

	31. prosinca 2026.
	Rok za prijavu radova

	siječanj 2027.
	Provjera formalnih uvjeta; obavijest prijaviteljima o kvalifikaciji rada

	veljača 2027.
	Kvalificirani radovi upućuju se školama i učeničkim domovima; početak glasovanja

	veljača - svibanj 2027.
	Glasovanje u odgojno-obrazovnim ustanovama („jedna ustanova – jedan glas“)

	25. svibanj 2027.
	Zatvaranje glasovanja, svečana dodjela Nagrade i predstavljanje 15. školskog kalendara u Zagrebu (Hotel Dubrovnik)


11. Kontakt
Pragma, Teslina 13, Zagreb
pragma@udruga-pragma.hr, 098 175 9390 (Nedjeljko Marković)

Informacije za novinare:
Nacionalni ispiti 2025./2026. (NCVVO, rezultati predstavljeni 8. lipnja 2026.)
1. 37,5 % učenika četvrtih razreda (12.369 učenika) ostvarilo je nula bodova na dijelu ispita iz Hrvatskoga jezika kojim se provjerava vještina pisanja jer nisu napisali dovoljan broj riječi, promašili su temu ili predali prazan papir.
1. Kod osmaša je udio manji: oko 12 % (približno 4.000 učenika).
1. U odnosu na prethodnu godinu zabilježen je blagi napredak (lani je takvih četvrtaša bilo gotovo 40 %). NCVVO upozorava da se rezultati ne bi trebali uspoređivati između godina ni između predmeta jer ispite pišu nove generacije i zadaci nisu isti.
Izostanci (školska godina 2024./2025.)
1. Ukupno 40,2 milijuna sati izostanaka, od čega gotovo 39,5 milijuna opravdanih i oko 700 tisuća neopravdanih.
1. Prosječno 89,8 sati izostanaka po učeniku; slične se brojke bilježe i prethodnih godina.
1. Stručnjaci razlikuju povremeno markiranje, povezano s razvojnim fazama i ispitivanjem granica, od izbjegavanja nastave, koje se razvija postupno i praćeno je izraženom unutarnjom nelagodom - dijete često želi ići u školu, ali doživljava da to u tom trenutku ne može.
TALIS 2024 (OECD; nacionalni rezultati NCVVO, objavljeni 7. listopada 2025.)
1. Svaki četvrti učitelj i nastavnik namjerava napustiti profesiju u sljedećih pet godina (26,1 % u osnovnim i 27,6 % u srednjim školama), najčešće zbog posla izvan obrazovnoga sustava.
1. Učitelji od 5. do 8. razreda rade prosječno 43,5 sati tjedno (prosjek TALIS-a i EU-a 39, OECD-a 41 sat); opterećenje je u 11 godina poraslo za 2,1 sat tjedno. Srednjoškolski nastavnici rade 40,4 sata.
1. Glavni izvori stresa: odgovornost za uspjeh učenika (60 % u OŠ, 54 % u SŠ) i previše administrativnih poslova (57 % u OŠ, 47 % u SŠ). Stres u velikoj mjeri doživljava 13,7 % učitelja i 9,3 % nastavnika, što je porast od 6,3 % u odnosu na TALIS 2018.
1. Timsku nastavu barem jednom mjesečno provodi 3 % učitelja u OŠ i 6,4 % nastavnika u SŠ, a nastavu kolega uz povratnu informaciju promatra 1,7 % učitelja u OŠ i 3,8 % nastavnika u SŠ - najniže vrijednosti među svim zemljama sudionicama.
1. Više od 10 % učenika s posebnim obrazovnim potrebama ima 23,5 % osnovnih i 30,6 % srednjih škola.
1. Prosječna veličina razreda u Hrvatskoj je 19 učenika, međunarodni prosjek 25.
1. Gotovo 100 % učitelja i nastavnika (99 %) voli predmet koji poučava, a više od 90 % poučava s entuzijazmom. Zadovoljstvo poslom iskazuje 84 % učitelja i 89 % nastavnika.
Pravilnik o pedagoškim mjerama (NN 22/2026)
1. Pravilnik o izmjenama i dopunama Pravilnika o kriterijima za izricanje pedagoških mjera donesen je 26. veljače 2026., objavljen u Narodnim novinama broj 22/2026 od 5. ožujka 2026. i na snazi je od 13. ožujka 2026. 
1. U članku 4. dodani su stavci 7. i 8.: izostanak zbog izražavanja nezadovoljstva i protesta učenika ili roditelja ne može se opravdati; ako škola ima informaciju da roditelji ne dopuštaju djetetu odlazak u školu, dužna je obavijestiti nadležni područni ured Hrvatskog zavoda za socijalni rad.
1. U članku 8. dodan je stavak 5.: o izricanju pedagoške mjere iz članka 7. stavaka 3. i 4. škola je dužna obavijestiti nadležni područni ured HZSR-a i zatražiti izvještaj o poduzetim radnjama.

Programske se aktivnosti provode uz potporu Grada Zagreba. Sadržaj je u isključivoj odgovornosti Pragme i niti pod kojim uvjetima ne odražava mišljenje Grada Zagreba.

